**Grafiniai žodžių sutrumpinimai**

Grafiškai žodžiai trumpinami rašant tik tam tikrą žodžio dalį ir gale jos tašką. Taškas nededamas tik po tų grafinių sutrumpinimų, kurie baigiasi paskutiniuoju žodžių skiemeniu (žr. 3 grupę). Žodžiai grafiškai trumpinami pagal šias taisykles.

1. Rašomas pirmasis, rečiau du pirmieji skiemenys ir po jų einančio kito skiemens visos priebalsės iki balsės, pvz.:

**al.** – alėja   
 **aps., apskr.** – apskritis   
 **doc.** – docentas   
 **ež.** – ežeras   
 **faks.** – faksas  
 **gerb.** – gerbiamasis, -oji  
 **ir pan.** – ir panašiai   
 **mot.** – moteris   
 **pav.** – paveikslas   
 **prof.** – profesorius   
 **saviv.**, **sav.** – savivaldybė   
 **sen.** – seniūnija, seniūnas   
 **vyresn.** – vyresnysis, -ioji   
 **vyr.** – vyriausiasis, -ioji; vyras

2. Rašoma viena ar kelios pirmosios (kartais ir ne iš eilės einančios) žodžio priebalsės arba žodžio pradžioje esanti balsė, pvz.:

**a.** – aikštė   
 **a. s.** – atsiskaitomoji sąskaita (atsisk. sąsk., atsisk. sąskaita)  
 **b. k.** – banko kodas   
 **dr.** – daktaras (mokslų)  
 **ir t. t.** – ir taip toliau   
 **l. e. p.** – laikinai einantis (-i) pareigas (pvz., l. e. direktoriaus pareigas J. Petraitis)   
 **m.**, **mst.** – miestas   
 **m. m.** – mokslo metai   
 **mstl.** – miestelis   
 **pr. Kr.** – prieš Kristų   
 **pvz.** – pavyzdžiui; pavyzdys  
 **t. y.** – tai yra   
 **vlsč.** – valsčius  
 **Vt.** – vietininkas (paradigmoje)   
 **žr.** – žiūrėk

3. Rašoma pirmoji žodžio raidė ir po brūkšnelio paskutinysis skiemuo. Šis trumpinimo būdas mažai naudojamas. Pvz.:

**b-ka** – biblioteka   
 **b-vė** – bendrovė   
 **d-vė** – dirbtuvė   
 **d-ja** – draugija   
 **i-tas** – institutas   
 **k-tas** – komitetas   
 **l-kla** – leidykla   
 **m-ja** – ministerija   
 **m-kla** – mokykla   
 **t-ba** – taryba   
 **v-ba** – valdyba

Žmonių vardai grafiškai trumpinami rašant vieną didžiąją pirmąją raidę (taip pat ir dviraidžius dz, dž), rečiau – pagal kitas trumpinimo taisykles (išskyrus 3 p.), pvz.: **J.** Biliūnas, **M. K.** Čiurlionis; **Dz.** Jokštys, **Dž.** Verdis.

Parengta remiantis Valstybinės lietuvių kalbos komisijos informacija